CELEX: 32017R0874
Language: et
Date: 2017-05-22 00:00:00
Title: Komisjoni määrus (EL) 2017/874, 22. mai 2017, millega muudetakse Euroopa Parlamendi ja nõukogu määruse (EÜ) nr 1333/2008 III lisa seoses butaani (E 943a), isobutaani (E 943b) ja propaani (E 944) kasutamisega toiduvärvivalmististes (EMPs kohaldatav tekst )

23.5.2017   
            
            
               ET
            
            
               Euroopa Liidu Teataja
            
            
               L 134/18
            
         KOMISJONI MÄÄRUS (EL) 2017/874,
   22. mai 2017,
   millega muudetakse Euroopa Parlamendi ja nõukogu määruse (EÜ) nr 1333/2008 III lisa seoses butaani (E 943a), isobutaani (E 943b) ja propaani (E 944) kasutamisega toiduvärvivalmististes
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3,
   ning arvestades järgmist:
   
               (1)
            
            
               Määruse (EÜ) nr 1333/2008 III lisas on sätestatud nende toidu lisaainete Euroopa Liidu loetelu, mida on lubatud kasutada toidu lisaainetes, toiduensüümides, toidu lõhna- ja maitseainetes ja toitainetes, ning nende kasutustingimused.
            
         
               (2)
            
            
               Kõnealust loetelu võib komisjoni algatusel või pärast taotluse esitamist ajakohastada Euroopa Parlamendi ja nõukogu määruse (EÜ) nr 1331/2008 (2) artikli 3 lõikes 1 osutatud ühtse menetluse kohaselt.
            
         
               (3)
            
            
               26. jaanuaril 2016 esitati taotlus, et saada luba kasutada butaani (E 943a), isobutaani (E 943b) ja propaani (E 944) propellentidena II ja III rühma toiduvärvivalmististes, nagu need on määratletud määruse (EÜ) nr 1333/2008 II lisa C osas. Seejärel tehti taotlus vastavalt määruse (EÜ) nr 1331/2008 artiklile 4 liikmesriikidele kättesaadavaks.
            
         
               (4)
            
            
               Propellentidena kasutatavad butaan, isobutaan ja propaan tekitavad vajalikku rõhku, millega toiduvärvivalmistised lükatakse pihustist välja, et saavutada toiduaine ühtlane värviga kaetus.
            
         
               (5)
            
            
               Toidu teaduskomitee hindas propaani, butaani ja isobutaani ohutust ekstrahentidena 1991. aastal ning leidis, et selline kasutamine on lubatav, tingimusel et järgitakse toidus sisalduvate jääkide piirnormi 1 mg/kg aine kohta (3).
            
         
               (6)
            
            
               1999. aastal avaldas toidu teaduskomitee oma arvamuse propaani, butaani ja isobutaani kasutamise kohta propellentidena toiduõlipõhistes aerosoolpihustites ja veepõhistes emulsioonpihustites, (4) milles jõudis järeldusele, et propellendijääkide madala taseme tõttu ei tekita nende kasutamine praadimisel ja küpsetamisel mingeid toksikoloogilisi probleeme.
            
         
               (7)
            
            
               Taotleja esitatud analüüsiandmed näitavad, et üks tund pärast erinevate toiduainete pihustamist on butaani (E 943a), isobutaani (E 943b) ja propaani (E 944) jäägid alla 1 mg/kg.
            
         
               (8)
            
            
               Vastavalt määruse (EÜ) nr 1331/2008 artikli 3 lõikele 2 peab komisjon määruse (EÜ) nr 1333/2008 III lisas sätestatud Euroopa Liidu toidu lisaainete loetelu ajakohastamiseks küsima Euroopa Toiduohutusameti (edaspidi „toiduohutusamet“) arvamust, välja arvatud juhul, kui kõnealune ajakohastamine ei mõjuta inimeste tervist. Kuna propaani (E 944), butaani (E 943a) ja isobutaani (E 943b) kasutamine propellentidena toiduvärvivalmististes kujutab endast kõnealuse loetelu ajakohastamist, mis tõenäoliselt ei mõjuta inimeste tervist, puudub vajadus küsida toiduohutusameti arvamust.
            
         
               (9)
            
            
               Seega on asjakohane lubada kasutada butaani (E 943a), isobutaani (E 943b) ja propaani (E 944) propellentidena II ja III rühma toiduvärvivalmististes, nagu need on määratletud määruse (EÜ) nr 1333/2008 II lisa C osas. Pidades silmas süttimisohtu ja aega, mis kulub propellendijääkide vähenemiseks alla piirmäära 1 mg/kg, on asjakohane anda luba üksnes kutsealaseks kasutamiseks, et tagada standarditud tootmisprotokollide järgimine ning piisav aeg pihustamise ja tarbimise vahel, vastamaks lubatavale jääkide piirnormile.
            
         
               (10)
            
            
               Seega tuleks määruse (EÜ) nr 1333/2008 III lisa vastavalt muuta.
            
         
               (11)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1333/2008 III lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 22. mai 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 354, 31.12.2008, lk 16.
   
      (2)  Euroopa Parlamendi ja nõukogu 16. detsembri 2008. aasta määrus (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (ELT L 354, 31.12.2008, lk 1).
   
      (3)  Toidu teaduskomitee aruanded, 29. seeria, 1992.
   
      (4)  Opinion on propane, butane and iso-butane as propellant gases for vegetable oil-based aerosol cooking sprays and water-based emulsion cooking sprays. (Arvamus propaani, butaani ja isobutaani kasutamise kohta propellentidena toiduõlipõhistes aerosoolpihustites ja veepõhistes emulsioonpihustites.) Scientific Committee on Food, 29.3.1999.
   
      LISA
      Määruse (EÜ) nr 1333/2008 III lisa 2. osas lisatakse pärast kannet E 903 järgmised kanded:
      
         
                     „E 943a
                  
                  
                     Butaan
                  
                  
                     1 mg/kg valmistoidus
                  
                  
                     II ja III rühma toiduvärvivalmistised, nagu need on määratletud II lisa C osas (ainult kutsealaseks kasutamiseks)
                  
               
                     E 943b
                  
                  
                     Isobutaan
                  
                  
                     1 mg/kg valmistoidus
                  
                  
                     II ja III rühma toiduvärvivalmistised, nagu need on määratletud II lisa C osas (ainult kutsealaseks kasutamiseks)
                  
               
                     E 944
                  
                  
                     Propaan
                  
                  
                     1 mg/kg valmistoidus
                  
                  
                     II ja III rühma toiduvärvivalmistised, nagu need on määratletud II lisa C osas (ainult kutsealaseks kasutamiseks)“